Ելնելով այս անքակտելի սկզբունքից՝ դեռևս 2015 թվականին «Աուդիո-վիզուալ լրագրողների ասոցիացիա» ՀԿ-ի նախագահ Արզուման Հարությունյանը Հրանտ Դինք հիմնադրամի ճամփորդական դրամաշնորհի և ԱՄՆ Պետքարտուղարության թմրամիջոցների դեմ պայքարի և իրավապահ համագործակցության բյուրոյի աջակցությամբ նախաձեռնեց այց դեպի Թուրքիա, Ստամբուլ: Ընտրված երկիրը արդեն երկար տարիներ հայերի համար թրաֆիքինգի տեսանկյունից հանդիսանում է վերջնակետ երկիր, ուր բաղձալի աշխատանք գտնելու, կեցության վիճակի բարելավումը փափագող շատ հայեր ենթարկվում են սեռական թրաֆիքինգի: Խնդրի մասին բարձրաձայնելու, աջակցության մեխանիզմների հստակեցման նկատառումներով Ստամբուլում մի շարք տեղական և միջազգային կազմակերպությունների հետ հանդիպումներ տեղի ունեցան: Հրանտ Դինք հիմնադրամի հետ այս ձևաչափով սկսված համագործակցությունը ունեցավ նաև իր տրամաբանական շարունակականությունը: 2016թ.-ի դեկտեմբեր ամսին Հրանտ Դինք հիմնադրամի նախաձեռնությամբ Ստամբուլում հրավիրվեց համաժողով՝ հայ և թուրք քաղաքացիների միգրացիոն խնդիրների հարցերին պարզաբանումներ և լուծումներ առաջարկելու նպատակադրումով՝ խնդրին առնչվող գործունեությամբ զբաղվող շահառուների անմիջական մասնակցությամբ: